
據龍藏版和大正藏版校定。但已替換以下異體字：「乗」作「乘」，「衆」作「眾」，「絶」作「絕」，「寳」作「寶」，「眞」作「真」，「爲」作「為」，「徃」作「往」，「縁」作「緣」，「帀」作「匝」，「髙」作「高」，「𢿙」作「數」，「恱」作「悅」。	[image: 姊妹计划]姊妹计划: 百科·语录·数据项







佛說無量壽經


曹魏天竺三藏康僧鎧譯


佛說無量壽經上


我聞如是。一時佛住王舍城耆闍崛山中。與大比丘衆萬二千人俱。一切大聖神通已達，其名曰：尊者了本際、尊者正願、尊者正語、尊者大號、尊者仁賢、尊者離垢、尊者名聞、尊者善實、尊者具足、尊者牛王、尊者優樓頻螺一作「蠡」迦葉、尊者伽耶迦葉、尊者那提迦葉、尊者摩訶迦葉、尊者舍利弗、尊者大目揵連、尊者劫賓那、尊者大住、尊者大淨志、尊者摩訶周那、尊者滿願子、尊者離鄣一作「障閡」、尊者流灌、尊者堅伏、尊者面王、尊者異一作「果」乘、尊者仁性、尊者嘉一作「喜」樂、尊者善來、尊者羅云、尊者阿難，皆如斯等上首者也。


又與大乘衆菩薩俱，普賢菩薩、妙德菩薩、慈氏菩薩等。此賢劫中一切菩薩。


又賢護等十六正士：善思議菩薩、信慧菩薩、空無菩薩、神通華菩薩、光英菩薩、慧上菩薩、智幢菩薩、寂根菩薩、願慧菩薩、香象菩薩、寶英菩薩、中住菩薩、制行菩薩、解脫菩薩。皆導一作「遵」普賢大士之德，具諸菩薩無量行願，安住一切功德之法。遊步十方，行權方便。入佛法藏，究竟彼岸。於無量世界現成等覺。處兠術一作「兜率」天，弘宣正法。捨彼天宮，降神母胎。從右脅一作「脇」生，現行七步。光明顯耀一作「曜」，普照十方無量佛土。六種震一作「振」動，舉聲自稱：吾當於世為無上尊。釋梵奉侍，天人歸仰。示現筭一作「算」計、文藝、射御。愽一作「博」綜道術，貫練群籍。遊於後園，講武試藝。現處宮中色味之間。見老病死悟世非常。棄國財位，入山學道。服乘、白馬、寶冠、瓔珞，遣之令還。捨珎一作「珍」妙衣，而著法服。剃除鬚髮。端坐樹下。勤苦六年。行如所應。現五濁剎，隨順群生。示有塵垢，沐浴金流。天案一作「按」樹枝，得攀出池。靈禽翼從，往詣道場。吉祥感徵，表章功祚。哀受施草，敷佛樹下，跏一作「加」趺而坐。奮大光明，使魔知之。魔率官屬而來逼試。制以智力，皆令降伏。得微妙法，成最正覺。釋梵祈勸，請轉法輪。以佛遊步。佛吼而吼。扣法鼓，吹法螺，執法劔一作「劍」，建法幢，震法雷，曜法電，澍法雨，演法施。常以法音覺諸世間，光明普照無量佛土。一切世界六種震動，緫一作「總」攝魔界，動魔宮殿。衆魔慴一作「懾」怖，莫不歸伏。摑裂邪網，消滅諸見。散諸塵勞，壞諸欲壍一作「塹」。嚴護法城，開闡法門。洗濯垢汙一作「污」，顯明清白。光融佛法，宣流正化。入國分衛，獲諸豐饍。貯功德，示福田。欲宣法，現欣笑。以諸法藥救療三苦。顯現道意無量功德。授菩薩記，成等正覺。示現滅度，拯濟無極。消除諸漏，植一作「殖」衆德本。具足功德微妙難量。遊諸佛國，普現道教。其所修行清淨無穢。譬如幻師，現衆異像，為男為女，無所不變。本學明了，在意所為。此諸菩薩亦復如是。學一切法，貫綜縷練。所住安諦，靡不感化。無數佛土，皆悉普現。未曾慢恣愍傷衆生。如是之法一切具足。菩薩經典究暢要妙。名稱普至道一作「導」御十方。無量諸佛咸共護念。佛所住者皆已得住。大聖所立而皆已立。如來道一作「導」化各能宣布。為諸菩薩而作大師。以甚深禪慧開道一作「導」衆生一作「人」。通諸法性，達衆生相。明了諸國，供養諸佛。化現其身，猶如電光。善學無畏之網，曉了幻化之法一作「法」。壞裂魔網，解諸纏縛。超越聲聞、緣覺之地。得空、無相、無願三昧。善立方便。顯示三乘。於此化終一作「中下」而現滅度。亦無所作，亦無所有。不起不滅，得平等法。具足成就無量緫一作「總」持百千三昧。諸根智慧廣普寂定。深入菩薩法藏。得佛華嚴三昧。宣揚演說一切經典。住深定門。悉覩現在無量諸佛。一念之頃無不周遍。濟諸劇難諸閑不閑。分別顯示真實之際。得諸如來辯才之智。入衆言音，開化一切。超過世間諸所有法。心常諦住度世之道。於一切萬物而隨意自在。為諸庶一作「衆生」類作不請之友。荷負群生為之重擔一作「任」。受持如來甚深法藏。護佛種性常使不絕。興大悲，愍衆生。演慈辯，授法眼。杜三趣，開善門。以不請之法，施諸黎庶。如純孝之子一作「猶如孝子」愛敬父母，於諸衆生視若自己一作「之若己」，一切善本皆度彼岸。悉獲諸佛無量功德，智慧聖明不可思議。如是之等菩薩大士一作「無量大士」，不可稱計，一時來會。


尒一作「爾」時世尊，諸根悅豫，姿色清淨，光顏巍巍。尊者阿難承佛聖旨，即從座起，偏袒右肩，長跪合掌，而白佛言：今日世尊，諸根悅豫，姿色清淨，光顏巍巍。如明鏡淨，影暢表裏。威容顯耀，超絕無量。未甞一作「曾」瞻覩殊妙如今。唯然大聖我心念言。今日世尊，住奇特之法。今日世雄，住諸佛所住。今日世眼，住導師之行。今日世英，住最勝之道。今日天尊，行如來之德。去來現在，佛佛相念。得無今佛念諸佛耶。何故威神光光乃尒一作「爾」？


於是世尊告阿難曰：云何阿難，諸天教汝來問佛耶？自以慧見問威顏乎？


阿難白佛：無有諸天來教我者，自以所見問斯義耳。


佛言：善哉，阿難。所問甚快。發深智慧真妙辯才。愍念眾生，問斯慧義。如來以無盡大悲矜哀三界。所以出興於世，光闡道教，欲拯濟一作「普令」群萌，惠以一作「獲」真實之利一作「法利」。無量億劫難值難見。猶靈瑞華時時乃出。今所問者多所饒益。開化一切諸天人民。阿難，當知如來正覺，其智難量，多所導御。慧見無礙，無能遏絕。以一餐一作「喰」之力，能住壽命，億百千劫無數無量。復過於此。諸根悅豫不以毀損，姿色不變光顏無異。所以者何？如來定慧，究暢無極。於一切法而得自在。阿難諦聽。今為汝說。對曰：唯然。願樂欲聞。


佛告阿難：乃往過去久遠無量不可思議無央數劫。錠光如來興出於世。教化度脫無量眾生。皆令得道乃取滅度。次有如來名曰光遠、次名月光、次名旃一作「栴」檀香、次名善山王、次名須彌天冠、次名須彌等曜、次名月色、次名正念、次名離垢、次名無著、次名龍天、次名夜光、次名安明頂、次名不動地、次名琉璃妙華、次名琉璃金色、次名金藏、次名炎光、次名炎根、次名地種、次名月像、次名日音、次名解脫華、次名莊嚴光明、次名海覺神通、次名水光、次名大香、次名離塵垢、次名捨猒一作「厭」意、次名寶炎、次名妙頂、次名勇立、次名功德持慧、次名蔽日月光、次名日月琉璃光、次名無上琉璃光、次名最上首、次名菩提華、次名月明、次名日光、次名華色王、次名水月光、次名除癡冥、次名度蓋行、次名淨信、次名善宿、次名威神、次名法慧、次名鸞音、次名師子音、次名龍音、次名處世。如此諸佛皆悉已過。


爾時次有佛。名世自在王如來．應供．等正覺．明行足．善逝．世間解．無上士．調御丈夫．天人師．佛．世尊。時有國王。聞佛說法，心懷悅豫，尋發無上正真道意。棄國捐王，行作沙門。號曰法藏。髙才勇哲，與世超異。詣世自在王如來所。稽首佛足，右遶三匝。長跪合掌，以頌讃一作「讚」曰：


	光顏巍巍　威神無極　如是炎明　無與等者

	日月摩尼　珠光燄一作「炎」耀　皆悉隱蔽　猶如聚墨

	如來顏容一作「容顏」　超世無倫　正覺大音　響流十方

	戒聞精進　三昧智慧　威德無侶　殊勝希有

	深諦善念　諸佛法海　窮深盡奧　究其涯一作「崖」底

	無明欲怒　世尊永無　人雄師子　神德無量

	功勲一作「德」廣大　智慧深妙　光明威相　震動大千

	願我作佛　齊聖法王　過度生死　靡不解脫

	布施調意　戒忍精進　如是三昧　智慧為上

	吾誓得佛　普行此願　一切恐懼　為作大安

	假令有佛　百千億萬　無量大聖　數如恒沙

	供養一切　斯等諸佛　不如求道　堅正不却

	譬如恒沙　諸佛世界　復不可計　無數刹一作「剎」土

	光明悉照　遍此諸國　如是精進　威神難量

	令我作佛　國土第一　其眾奇妙　道場超絕

	國如泥洹　而無等雙　我當愍哀　度脫一切

	十方來生　心悅清淨　已至一作「到」我國　快樂安𨼆一作「隱」

	幸佛明信一作「信明」　是我真證　發願於彼　力精所欲

	十方世尊　智慧無礙　常令此尊　知我心行

	假使一作「令」身止　諸苦毒中　我行精進　忍終不悔



佛告阿難：法藏比丘說此頌已，而白佛言：唯然世尊，我發無上正覺之心。願佛為我廣宣經法。我當修行攝取佛國清淨莊嚴無量妙土。令我於世速成正覺，拔諸生死勤苦之本。


佛告一作「語」阿難：時世自在王佛，語一作「告」法藏比丘：如所修行莊嚴佛土，汝自當知。


比丘白佛：斯義弘深，非我境界。唯願世尊廣為敷演諸佛如來淨土之行。我聞此已，當如說修行成滿所願。


爾時世自在王佛，知其髙明，志願深廣。即為法藏比丘而說經言：譬如大海，一人斗量，經歴劫𢿙，尚可窮底得其妙寶。人有至心精進，求道不止，會當尅一作「剋」果，何願不得？


於是世自在王佛即為廣說二百一十億諸佛剎土天人之善惡國土之麤一作「粗」妙，應其心願悉現與之。時彼比丘聞佛所說嚴淨國土，皆悉覩見。起一作「超」發無上殊勝之願。其心寂靜，志無所著。一切世間無能及者。具足五劫。思惟攝取莊嚴佛國清淨之行。


阿難白佛：彼佛國土壽量幾何。


佛言：其佛壽命四十二劫。時法藏比丘。攝取二百一十億諸佛妙土清淨之行。如是修已詣彼佛所。稽首禮足遶佛三匝合掌而住。白佛言：世尊，我已攝取莊嚴佛土清淨之行。


佛告比丘：汝今可說宜知是時，發起悅可一切大眾。菩薩聞已，修行此法，緣致滿足無量大願。


比丘白佛：唯垂聽察，如我所願，當具說之。


	國無惡道願　設我得佛，國有地獄餓鬼畜生者，不取正覺。



	不更惡道願　設我得佛，國中天人壽終之後，復更三惡道者，不取正覺。



	身真金色願　設我得佛，國中天人不悉真金色者，不取正覺。



	形色相同願　設我得佛，國中天人形色不同有好醜者，不取正覺。



	宿命智通願　設我得佛，國中天人不識宿命，下至知百千億那由他諸劫事者，不取正覺。



	天眼普見願　設我得佛，國中天人不得天眼，下至見百千億那由他諸佛國者，不取正覺。



	天耳普聞願　設我得佛，國中天人不得天耳，下至聞百千億那由他諸佛所說，不悉受持者，不取正覺。



	他心悉知願　設我得佛，國中天人不得見他心智，下至知百千億那由他諸佛國中眾生心念者，不取正覺。



	神足無礙願　設我得佛，國中天人不得神足於一念頃，下至不能超過百千億那由他諸佛國者，不取正覺。



	不貪計身願　設我得佛，國中天人若起想念貪計身者，不取正覺。



	住定證滅願　設我得佛，國中天人不住定聚必至滅度者，不取正覺。



	光明無量願　設我得佛，光明有能限量，下至不照百千億那由他諸佛國者，不取正覺。



	壽命無量願　設我得佛，壽命有能限量，下至百千億那由他劫者，不取正覺。



	聲聞無數願　設我得佛，國中聲聞有能計量，乃至三千大千世界眾生悉成緣覺，於百千劫悉總計校，知其數者，不取正覺。



	隨願修短願　設我得佛，國中天人壽命，無能限量，除其本願修短自在。若不爾者，不取正覺。



	不聞惡名願　設我得佛，國中天人，乃至聞有不善名者，不取正覺。



	諸佛稱嘆願　設我得佛，十方世界無量諸佛，不悉咨嗟稱我名者，不取正覺。



	十念必生願　設我得佛，十方眾生，至心信樂，欲生我國，乃至十念，若不生者，不取正覺。唯除五逆，誹謗正法。



	臨終接引願　設我得佛，十方眾生，發菩提心，修諸功德，至心發願，欲生我國。臨壽終時，假令不與大眾圍繞現其人前者，不取正覺。



	欲生果遂願　設我得佛，眾生聞我名號，繫念我國，植眾德本。至心回向，欲生我國。不果遂者，不取正覺。



	三十二相願　設我得佛，國中天人，不悉成滿三十二大人相者，不取正覺。



	一生補處願　設我得佛，他方佛土諸菩薩眾，來生我國，究竟必至一生補處。除其本願自在所化，為眾生故，被弘誓鎧，積累德本，度脫一切。游諸佛國，修菩薩行，供養十方諸佛如來，開化恆沙無量眾生，立無上正真之道，超出常倫諸地之行，現前修習普賢之德。若不爾者，不取正覺。



	供養諸佛願　設我得佛，國中菩薩，承佛神力，供養諸佛。一食之頃，不能遍至無量無數億那由他諸佛國者，不取正覺。



	供具隨意願　設我得佛，國中菩薩，在諸佛前，現其德本。諸所求欲供養之具，若不如意者，不取正覺。



	演說妙智願　設我得佛，國中菩薩，不能演說一切智者，不取正覺。



	那羅延身願　設我得佛，國中菩薩，不得金剛那羅延身者，不取正覺。



	一切嚴淨願　設我得佛，國中天人，一切萬物，嚴淨光麗，形色殊特，窮微極妙，無能稱量。其諸眾生，乃至逮得天眼，有能明了辨其名數者，不取正覺。



	道樹高顯願　設我得佛，國中菩薩，乃至少功德者，不能知見其道場樹無量光色高四百萬里者，不取正覺。



	誦經得慧願　設我得佛，國中菩薩，若受讀經法，諷誦持說，而不得辯才智慧者，不取正覺。



	慧辯無限願　設我得佛，國中菩薩，智慧辯才，若可限量者，不取正覺。



	照見十方願　設我得佛，國土清淨，皆悉照見十方一切無量無數不可思議諸佛世界，猶如明鏡，睹其面像。若不爾者，不取正覺。



	寶香妙嚴願　設我得佛，自地已上，至於虛空，宮殿樓觀，池流華樹，國中所有一切萬物，皆以無量雜寶，百千種香，而共合成。嚴飾奇妙，超諸天人。其香普熏十方世界，菩薩聞者，皆修佛行。若不爾者，不取正覺。



	蒙光柔軟願　設我得佛，十方無量不可思議諸佛世界眾生之類，蒙我光明觸其體者，身心柔軟，超過天人。若不爾者，不取正覺。



	聞名得忍願　設我得佛，十方無量不可思議諸佛世界眾生之類，聞我名字，不得菩薩無生法忍，諸深總持者，不取正覺。



	脫離女身願　設我得佛，十方無量不可思議諸佛世界，其有女人聞我名字，歡喜信樂，發菩提心，厭惡女身。壽終之後，復為女像者，不取正覺。



	常修梵行願　設我得佛，十方無量不可思議諸佛世界諸菩薩眾，聞我名字，壽終之後，常修梵行，至成佛道。若不爾者，不取正覺。



	天人致敬願　設我得佛，十方無量不可思議諸佛世界諸天人民，聞我名字，五體投地，稽首作禮，歡喜信樂，修菩薩行。諸天世人，莫不致敬。若不爾者，不取正覺。



	衣服隨念願　設我得佛，國中天人，欲得衣服，隨念即至。如佛所贊應法妙服，自然在身。若有裁縫染治浣濯者，不取正覺。



	樂如漏盡願　設我得佛，國中天人所受快樂，不如漏盡比丘者，不取正覺。



	樹中現剎願　設我得佛，國中菩薩，隨意欲見十方無量嚴淨佛土，應時如意，於寶樹中，皆悉照見。猶如明鏡，睹其面像。若不爾者，不取正覺。



	諸根無缺願　設我得佛，他方國土諸菩薩眾，聞我名字，至於得佛，諸根缺漏不具足者，不取正覺。



	清淨解脫願　設我得佛，他方國土諸菩薩眾，聞我名字，皆悉逮得清淨解脫三昧。住是三昧，一發意頃，供養無量不可思議諸佛世尊，而不失定意。若不爾者，不取正覺。



	聞名得福願　設我得佛，他方國土諸菩薩眾，聞我名字，壽終之後，生尊貴家。若不爾者，不取正覺。



	修行具德願　設我得佛，他方國土諸菩薩眾，聞我名字，歡喜踴躍，修菩薩行，具足德本。若不爾者，不取正覺。



	普等三昧願　設我得佛，他方國土諸菩薩眾，聞我名字，皆悉逮得普等三昧。住是三昧，至於成佛，常見到無量無邊不可思議如來。若不爾者，不取正覺。



	隨願聞法願　設我得佛，國中菩薩，隨其志願所欲聞法，自然得聞。若不爾者，不取正覺。



	聞名不退願　設我得佛，他方國土諸菩薩眾，聞我名字，不即得至不退轉者，不取正覺。



	得三法忍願　設我得佛，他方國土諸菩薩眾，聞我名字，不即得至第一第二第三法忍，於諸佛法，不能即得不退轉者，不取正覺。



佛告阿難：爾時法藏比丘，說此願已，以偈一作「而說」頌曰：


	我建超世願　必至無上道

	斯願不滿足　誓不成等覺

	我於無量劫　不為大施主

	普濟諸貧苦　誓不成等覺

	我至成佛道　名聲超十方

	究竟靡不聞　誓不成等覺

	離欲深正念　淨慧修梵行

	志求無上尊一作「道」　為諸天人師

	神力演大光　普照無際土

	消除三垢冥　明濟眾厄難

	開彼智慧眼　滅此昏盲暗一作「闇」

	閉塞諸惡道　通達善趣門

	功祚成滿足　威曜朗十方

	日月戢重暉　天光隱不現

	為眾開法藏　廣施功德寶

	常於大眾中　說法師子吼

	供養一切佛　具足眾德本

	願慧悉成滿　得為三界雄

	如佛無礙一作「量」智　通達靡不照一作「遍」

	願我功德一作「慧」力　等此最勝尊

	斯願若剋果　大千應感動

	虛空諸天神一作「人」　當雨珎一作「珍」妙華



佛語阿難：法藏比丘說此頌已，應時普地六種震動。天雨妙華以散其上。自然音樂空中讃一作「讚」言：決定必成無上正覺。於是法藏比丘，具足修滿如是大願，誠諦不虛超出世間深樂寂滅。


阿難。法藏一作「時彼」比丘於其一作「彼」佛所，諸天魔梵龍神八部大眾之中，發斯弘誓建此願已，一向專志莊嚴妙土。所修佛國開一作「恢」廓廣大，超勝獨妙。建立常然，無衰無變。於不可思議兆載永劫，積植一作「殖」菩薩無量德行。不生欲覺、瞋覺、害覺。不起欲想、瞋想、害想。不著色、聲、香、味、觸法一作「之法」。忍力成就，不計眾苦。少欲知足，無染恚癡。三昧常寂，智慧無礙。無有虛僞一作「偽」、諂曲之心。和顏愛一作「軟」語，先意承問。勇猛精進，志願無倦一作「惓」，專求清白之法。以惠一作「慧」利群生，恭敬三寶，奉事師長。以大莊嚴，具足眾行。令諸眾生，功德成就。住空、無相、無願之法。無作、無起，觀法如化。遠離麤一作「麁」言、自害、害彼、彼此俱害。修習善語、自利、利人、人一作「彼」我兼利。棄國捐王，絕去財色。自行六波羅蜜。教人令行。無央數劫積功累德。隨其生處在意所欲。無量寶藏自然發應。教化安立無數眾生。住於無上正真之道。或為長者、居士、豪姓、尊貴。或為剎利國君、轉輪聖帝。或為六欲天主、乃至梵王。常以四事供養恭敬一切諸佛。如是功德不可稱說。口氣香潔如優鉢羅華。身諸毛孔出旃一作「栴」檀香。其香普熏無量世界。容色端正相好殊妙。其手常出無盡之寶。衣服飲食珎一作「珍」妙華香。繒一作「諸」蓋幢旛一作「幡」莊嚴之具。如是等事超諸天人一作「人天」，於一切法而得自在。


阿難白佛：法藏菩薩，為已成佛而取滅度，為未成佛，為今現在？


佛告阿難：法藏菩薩，今已成佛現在西方。去此十萬億剎，其佛世界名曰安樂。


阿難又問：其佛成道已來為經幾時？


佛言：成佛已來凡歷十劫。其佛國土自然七寶。金銀、瑠一作「琉」璃、珊瑚、琥珀、硨一作「車」磲、碼碯一作「瑪瑙」合成為地。恢廓廣一作「曠」蕩，不可限極。悉相雜廁，轉相間入一作「入間」。光赫煜爍一作「焜耀」，微妙奇麗。清淨莊嚴，超踰十方一切世界。眾寶中精，其寶猶如第六天寶。又其國土無須彌山，及金剛圍一切諸山。亦無大海、小海、溪渠、井谷。佛神力故，欲見則見。亦無地獄、餓鬼、畜生諸難之趣。亦無四時春秋冬夏。不寒不熱，常和調適。


爾時阿難白佛言：世尊，若彼國土無須彌山，其四天王及忉利天，依何而住？


佛語阿難：第三炎天，乃至色究竟天，皆依何住？


阿難白佛：行業果報不可思議。


佛語阿難：行業果報不可思議，諸佛世界亦不可思議。其諸眾生功德善力，住行業之地，故能爾耳。


阿難白佛：我不疑此法。但為將來眾生，欲除其疑惑，故問斯義。


佛告阿難：無量壽佛威神光明最尊第一。諸佛光明所不能及。或一作「或有佛光」照百佛世界、或千佛世界。取要言之，乃照東方恒沙佛剎，南、西、北方四維，上、下亦復如是。或有佛光照于七尺，或一作「或照」一由旬，二、三、四、五由旬，如是轉倍乃至照一佛剎。是故無量壽佛號無量光佛、無邊光佛、無礙光佛、無對光佛、炎王光佛、清淨光佛、歡喜光佛、智慧光佛、不斷光佛、難思光佛、無稱光佛、超日月光佛。其有眾生遇斯光者，三垢消滅，身意柔輭一作「軟」，歡喜踊躍，善心生焉。若在三塗極一作「勤」苦之處，見此光明，皆得休息，無復苦惱。壽終之後，皆蒙解脫。無量壽佛光明顯赫照曜十方諸佛國土，莫不聞焉一作「知」。不但我今稱其光明，一切諸佛、聲聞、緣覺、諸菩薩眾，咸共歎譽，亦復如是。若有眾生。聞其光明威神功德，日夜稱說，至心不斷，隨意所願，得生其國。為諸菩薩聲聞之一作「大」眾，所共歎譽稱其功德。至其然後得佛道時，普為十方諸佛菩薩，歎其光明亦如今也。佛言：我說無量壽佛光明威神巍巍殊妙，晝夜一劫尚未一作「不」能盡。


佛語阿難：又無量壽佛，壽命長久不可稱計。汝寧知乎？假使十方世界無量眾生皆得人身，悉令成就聲聞緣覺，都共集會禪思一心竭其智力，於百千萬劫悉共推筭一作「算」，計其壽命長遠之一作「劫」數，不能窮盡知其限極。聲聞菩薩天人之眾，壽命長短亦復如是，非筭一作「算」數譬喻所能知也。又聲聞菩薩，其數難量，不可稱說。神智洞達，威力自在，能於掌中持一切世界。


佛語阿難：彼佛初會，聲聞眾數不可稱計，菩薩亦然。如一作「能如」大目揵連，百千萬億無量無數，於阿僧祇那由他劫，乃至滅度，悉共計校一作「挍」，不能究了多少之數。譬如大海深廣無量，假使有人，析其一毛以為百分，以一分毛沾取一渧。於意云何，其所渧者於彼大海，何所為多？


阿難白佛：彼所渧水，比於大海，多少之量，非巧曆一作「歷」筭一作「算」數，言辭譬類，所能知也。


佛語阿難：如目連等，於百千萬億那由他劫，計彼初會聲聞菩薩，所知數者猶如一渧，其所不知如大海水。


又其國土。七寶諸樹周滿世界。金樹、銀樹、瑠一作「琉」璃樹、玻瓈一作「頗梨」樹、珊瑚樹、碼碯一作「瑪瑙」樹、硨一作「車」磲之樹。或有二寶、三寶、乃至七寶轉共合成。或有金樹，銀葉華果。或有銀樹，金葉華果。或瑠一作「琉」璃樹，玻瓈一作「梨」為葉，華果亦然。或水精樹，瑠一作「琉」璃為葉，華果亦然。或珊瑚樹，碼碯一作「瑪瑙」為葉，華果亦然。或碼一作「瑪」瑙樹，瑠一作「琉」璃為葉，華果亦然。或硨一作「車」磲樹，眾寶為葉，華果亦然。或有寶樹，紫金為本，白銀為莖，瑠一作「琉」璃為枝，水精為條，珊瑚為葉，碼碯一作「瑪瑙」為華，硨一作「車」磲為實。或有寶樹，白銀為本，瑠一作「琉」璃為莖，水精為枝，珊瑚為條，碼碯一作「瑪瑙」為葉，硨一作「車」磲為華，紫金為實。或有寶樹，瑠一作「琉」璃為本，水精為莖，珊瑚為枝，碼碯一作「瑪瑙」為條，硨一作「車」磲為葉，紫金為華，白銀為實。或有寶樹，水精為本，珊瑚為莖，碼碯一作「瑪瑙」為枝，硨一作「車」磲為條，紫金為葉，白銀為華，瑠一作「琉」璃為實。或有寶樹，珊瑚為本，碼碯一作「瑪瑙」為莖，硨一作「車」磲為枝，紫金為條，白銀為葉，瑠一作「琉」璃為華，水精為實。或有寶樹，碼碯一作「瑪瑙」為本，硨一作「車」磲為莖，紫金為枝，白銀為條，瑠一作「琉」璃為葉，水精為華，珊瑚為實。或有寶樹，硨一作「車」磲為本，紫金為莖。白銀為枝，瑠一作「琉」璃為條，水精為葉，珊瑚為華，碼碯一作「瑪瑙」為實。行行相值，莖莖相望，枝枝相准一作「準」，葉葉相向，華華相順，實實相當。榮色光曜不可勝視。清風時發出五音聲，微妙宮商自然相和。


又無量壽佛，其道場樹髙，四百萬里。其本周圍五千由旬。枝葉四布二十萬里。一切眾寶自然合成。以月光摩尼持海輪寶眾寶之王。而莊嚴之。周匝條間垂寶瓔珞。百千萬色，種種異變。無量光炎照曜無極。珍妙寶網羅覆其上，一切莊嚴隨應而現。微風徐動，吹諸寶樹演出無量妙法音聲，其聲流布遍諸一作「出妙法音，普流十方一切」佛國。聞其一作「其聞」音者，得深法忍，住不退轉，至成佛道，耳根清徹，不遭苦患。目覩其色，鼻知其香一作「耳聞其音，鼻知其香」，口一作「舌」甞其味。身觸其光，心以法緣。皆得一作「一切皆得」甚深法忍，住不退轉至成佛道，六根清徹，無諸惱患。阿難，若彼國土天人一作「人天」見此樹者，得三法忍：一者、音響忍，二者、柔順忍，三者、無生法忍。此皆無量壽佛威神力故，本願力故，滿足願故，明了願故，堅固願故，究竟願故。


佛告阿難：世間帝王有百千音樂。自轉輪聖王。乃至第六天上妓一作「伎」樂音聲。展轉相勝千億萬倍。第六天上萬種樂音。不如無量壽國諸七寶樹一種音聲。千億倍也。亦有自然萬種妓一作「伎」樂。又其樂聲無非法音。清暢哀亮微妙和雅。十方世界音聲之中最為第一。


其一作「又」講堂精舍宮殿樓觀皆七寶莊嚴自然化成。復以真珠明月摩尼眾寶。以為交絡一作「露」覆蓋其上。內外左右有諸浴池。或十由旬。或二十三十。乃至百千由旬。縱廣深淺皆各一作「各皆」一等。八功德水湛然盈滿。清淨香潔味如甘露。黃金池者底白銀沙。白銀池者底黃金沙。水精池者底瑠一作「琉」璃沙。瑠一作「琉」璃池者底水精沙。珊瑚池者底琥珀沙。琥珀池者底珊瑚沙。硨一作「車」磲池者底碼碯一作「瑪瑙」沙。碼碯一作「瑪瑙」池者底硨一作「車」磲沙。白玉池者底紫金沙。紫金池者底白玉沙。或有二寶三寶。乃至七寶轉共合成。其池岸上有旃一作「栴」檀樹。華葉垂布香氣普熏。天優鉢羅華。鉢曇摩華。拘牟一作「物」頭華。分陀利華。雜色光茂彌覆水上。彼諸菩薩及聲聞眾。若入寶池。意欲令水没一作「沒」足。水即没一作「沒」足。欲令至膝。即至于膝。欲令至腰。水即至腰。欲令至頸。水即至頸。欲令灌身。自然灌身。欲令還復。水輒還復。調和冷暖一作「煖」自然隨意。開神悅體蕩除心垢。清明澄潔淨若無形。寶沙映徹無深不照。微瀾迴流轉相灌注。安詳徐逝不遲不疾。波揚無量自然妙聲。隨其所應莫不聞者。或聞佛聲。或聞法聲。或聞僧聲。或寂靜聲。空無我聲。大慈悲聲。波羅蜜聲。或十力無畏。不共法聲。諸通慧聲。無所作聲。不起滅聲。無生忍聲。乃至甘露灌頂眾妙法聲。如是等聲。稱其所聞歡喜無量。隨順清淨離欲寂滅真實之義。隨順三寶力無所畏不共之法。隨順通慧菩薩聲聞所行之道。無有三塗苦難之名。但有自然快樂之音。是故其國名曰安樂一作「極樂」。


阿難。彼佛國土諸往生者。具足如是清淨色身。諸妙音聲神通功德。所處宮殿衣服飲食。眾妙華香莊嚴之具。猶第六天自然之物。若欲食時。七寶鉢一作「應」器自然在前。金銀、瑠一作「琉」璃、硨一作「車」磲、碼碯一作「瑪瑙」、珊瑚、琥一作「虎」珀、明月、真珠。如是眾鉢隨意而至。百味飲食自然盈滿。雖有此食實無食者。但見色聞香。意以為食。自然飽足。身心柔輭一作「軟」無所味著。事已化去時至復現。彼佛國土清淨安隱微妙快樂。次於無為泥洹之道。其諸聲聞菩薩天人一作「人天」。智慧髙明神通洞達。咸同一類形無異狀。但因順餘方故有天人一作「人天」之名。顏貌端正超世希有。容色微妙非天非人。皆受自然虛無之身無極之體。




佛告阿難：譬如世間貧窮乞人在帝王邊。形貌容狀寧可類乎。阿難白佛。假令此人在帝王邊。羸陋醜惡無以為喻。百千萬億不可計倍。所以然者。貧窮乞人底極斯一作「廝」下。衣不蔽形食趣支命。飢寒困苦人理殆盡。皆坐前世不植一作「殖」德本。積財不施富有益慳。但欲唐得貪求無猒一作「厭」。不信修善犯惡山積。如是壽終財寶消散。苦身聚積一作「積聚」為之憂惱。於己無益徒為他有。無善可怙無德可恃。是故死墮惡趣受此長苦。罪畢得出生為下賤。愚鄙斯極示同人類。所以世間帝王人中獨尊。皆由宿世積德所致。慈惠博施仁愛兼濟。履信修善無所違爭一作「諍」。是以壽終福應得升一作「昇」善道。上生天上享茲福樂。積善餘慶今得為人。乃一作「遇」生王家自然尊貴。儀容端正眾所敬事。妙衣珍饍一作「膳」隨心服御。宿福所追故能致此。


佛告阿難：汝言是也。計如帝王。雖人中尊貴形色端正。比之轉輪聖王。甚為鄙陋。猶彼乞人在帝王邊也。轉輪聖王威相殊妙天下第一。比之忉利天王。又復醜惡不得相喻。萬億倍也。假令天帝比第六天王。百千億倍不相類也。設第六天王。比無量壽佛國菩薩聲聞。光顏容色不相及逮。百千萬億不可計倍。


佛告阿難：無量壽國其諸天人。衣服飲食華香瓔珞。繒一作「諸」蓋幢旛一作「幡」微妙音聲。所居舍宅宮殿樓閣。稱其形色髙下大小。或一寶二寶。乃至無量眾寶。隨意所欲應念即至。又以眾寶妙衣遍布其地。一切天人一作「人天」踐之而行。無量寶網彌覆佛土一作「上」。皆以金縷真珠百千雜寶奇妙珍異。莊嚴校一作「絞」飾周匝四面。垂以寶鈴。光色晃曜盡極嚴麗。自然得一作「德」風徐起微動。其風調和不寒不暑。溫涼柔輭一作「軟」不遲不疾。吹諸羅網及眾寶樹。演發無量微妙法音。流布萬種溫雅德香。其有聞者塵勞垢習自然不起。風觸其身皆得快樂。譬如比丘得滅盡三昧。又風吹散華遍滿佛土。隨色次第而不雜亂。柔輭一作「軟」光澤馨香芬烈。足履其上蹈一作「陷」下四寸。隨舉足已還復如故。華用已訖地輒開裂。以次化没一作「沒」清淨無遺。隨其時節風吹散華。如是六反。


又眾寶蓮華周滿世界。一一寶華百千億葉。其華一作「葉」光明無量種色。青色青光。白色白光。玄黃朱紫光色赫一作「亦」然。煒燁煥爛明曜日月。一一華中。出三十六百千億光。一一光中。出三十六百千億佛。身色紫金相好殊特。一一諸佛。又放百千光明。普為十方說微妙法。如是諸佛。各各安立無量眾生於佛正道。


佛說無量壽經下


佛告阿難：其有眾生生彼國者。皆悉住於正定之聚。所以者何。彼佛國中無諸邪聚及不定聚一作「之聚」。十方恒沙諸佛如來。皆共讃一作「讚」歎無量壽佛威神功德不可思議。諸有眾生聞其名號。信心歡喜乃至一念。至心迴向願生彼國。即得往生住不退轉。唯除五逆誹謗正法。


佛告阿難：十方世界諸天人民。其有至心願生彼國。凡有三輩。其上輩者。捨家棄欲而作沙門。發菩提心。一向專念無量壽佛。修諸功德願生彼國。此等眾生臨壽終時。無量壽佛與諸大眾。現其人前。即隨彼佛往生其國。便於七寶華中自然化生。住不退轉。智慧勇猛神通自在。是故阿難。其有眾生。欲於今世見無量壽佛。應發無上菩提之心。修行功德。願生彼國。


佛告一作「語」阿難：其中輩者。十方世界諸天人民。其有至心願生彼國。雖不能行作沙門大修功德。當發無上菩提之心。一向專念無量壽佛。多少修善。奉持齋戒。起立塔像。飯食沙門。懸繒然燈。散華燒香。以此迴向願生彼國。其人臨終。無量壽佛。化現其身。光明相好具如真佛。與諸大眾現其人前。即隨化佛往生其國。住不退轉。功德智慧次如上輩者也。


佛告一作「語」阿難：其下輩者。十方世界諸天人民。其有至心欲生彼國。假使不能作諸功德。當發無上菩提之心。一向專意乃至十念。念無量壽佛願生其國。若聞深法歡喜信樂不生疑惑。乃至一念念於彼佛。以至誠心願生其國。此人臨終。夢見彼佛亦得往生。功德智慧次如中輩者也。


佛告阿難：無量壽佛威神無極。十方世界無量無邊不可思議諸佛如來。莫不稱歎於彼東方恒河沙佛國。無量無數諸菩薩眾。皆悉往詣無量壽佛所。恭敬供養及諸菩薩聲聞之一作「大」眾。聽受經法宣布道化。南西北方四維上下亦復如是。爾時世尊而說頌曰。


	東方諸佛國　其數如恒沙

	彼土菩薩眾一作「諸菩薩」　往覲無量覺

	南西北四維　上下亦復然

	彼土菩薩眾　往覲無量覺

	一切諸菩薩　各賷一作「齎」天妙華

	寶香無價衣　供養無量覺

	咸然奏天樂　暢發和雅音

	歌歎最勝尊　供養無量覺

	究達神通慧　遊入深法門

	具足功德藏　妙智無等倫

	慧日朗一作「照」世間　消除生死雲

	恭敬遶三匝　稽首無上尊

	見彼嚴淨土　微妙難思議

	因發無量心　願我國亦然

	應時無量尊　動容發欣笑

	口出無數光　遍照十方國

	迴光圍遶身　三匝從頂入

	一切天人眾　踊躍皆歡喜

	大士觀世音　整服稽首問

	白佛何緣笑　唯然願說意

	梵聲猶雷震　八音暢妙響

	當授菩薩記　今說仁諦聽

	十方來正士　吾悉知彼願

	志求嚴淨土　受決當作佛

	覺了一切法　猶如夢幻響

	滿足諸妙願　必成如是剎

	知法如電影　究竟菩薩道

	具諸功德本　受決當作佛

	通達諸法性一作「門」　一切空無我

	專求淨佛土　必成如是剎

	諸佛告菩薩　令覲安養佛

	聞法樂受行　疾得清淨處

	至彼嚴淨國一作「土」　便速得神通

	必於無量尊　受記成等覺

	其佛本願力　聞名欲往生

	皆悉到彼國　自致不退轉

	菩薩興至一作「志」願　願己國無異

	普念度一切　名顯滿一作「達」十方

	奉事億如來　飛化遍諸剎

	恭敬歡喜去　還到安養國

	若人無善心一作「本」　不得聞此經

	清淨有戒者　乃獲聞正法

	曾更見世尊　則能信此事

	謙敬聞奉行　踊躍大歡喜

	憍慢弊懈怠　難以信此法

	宿世見諸佛　樂聽如是教

	聲聞或菩薩　莫能究聖心

	譬如從生盲　欲行開導人

	如來智慧海　深廣無涯一作「崖」底

	二乘非所測　唯佛獨明了

	假使一切人　具足皆得道

	淨慧如本空　億劫思佛智

	窮力極講說　盡壽猶不知

	佛慧無邊際　如是致清淨

	壽命甚難得　佛世亦難值

	人有信慧難　若聞精進求

	聞法能不忘　見敬得大慶

	則我善親友　是故當發意

	設滿世界火　必過要聞法

	會當成佛道　廣度一作「濟」生死流



佛告阿難：彼國菩薩，皆當究竟一生補處。除其本願，為眾生故。以弘誓功德，而自莊嚴。普欲度脫一切眾生。阿難。彼佛國中。諸聲聞眾身光一尋。菩薩光明照百由旬。有二菩薩最尊第一。威神光明。普照三千大千世界。


阿難白佛：彼二菩薩其號云何？


佛言：一名觀世音。二名大勢至。此一作「是」二菩薩，於是一作「此」國土修菩薩行，命終轉化生彼佛國。


阿難。其有眾生生彼國者，皆悉具足三十二相。智慧成滿深入諸法。究暢要妙神通無礙。諸根明利。其鈍根者成就二忍。其利根者得不可計一作「阿僧祇」無生法忍。又彼菩薩。乃至成佛不受一作「更」惡趣。神通自在常識宿命。除生他方五濁惡世。示現同彼如我國也。佛語阿難。彼國菩薩承佛威神。一食之頃往詣十方無量世界。恭敬供養諸佛世尊。隨心所念。華香妓一作「伎」樂衣一作「繒」蓋幢旛一作「幡」。無數無量供養之具。自然化生應念即至。珍妙殊特非世所有。輒一作「轉」以奉散諸佛及諸菩薩聲聞之一作「大」眾。在虛空中化成華蓋。光色昱爍一作「晃耀」香氣普熏。其華周圓四百里者。如是轉倍。乃覆三千大千世界。隨其前後以次化没一作「沒」。其諸菩薩僉然欣悅。於虛空中共奏天樂。以微妙音歌歎佛德。聽受經法歡喜無量。供養佛已未食之前。忽然輕舉還其本國。


佛語阿難：無量壽佛，為諸聲聞菩薩天人一作「大眾」頒宣法時。都悉集會七寶講堂。廣宣道教演暢妙法。莫不歡喜心解得道。即時四方自然風起。吹七一作「普吹」寶樹出五音聲。雨無量妙華隨風四散一作「周遍」。自然供養如是不絕。一切諸天皆賫一作「齎」天上百千華香萬種妓一作「伎」樂。供養其佛及諸菩薩聲聞大眾。普散華香奏諸音樂。前後來往更相開避。當斯之時。熈怡一作「熙然」快樂不可勝言。


佛語一作「告」阿難。生彼佛國諸菩薩等。所可講說常宣正法。隨順智慧無違無失。於其國土所有萬物。無我所心無染著心。去來進止情無所係。隨意自在無所適莫。無彼無我無競無訟。於諸眾生得大慈悲饒益之心。柔潤一作「軟」調伏無忿恨心。離蓋清淨無猒一作「厭」怠心。等心勝心。深心定心。愛法樂法喜法之心。滅諸煩惱。離惡趣心。究竟一切菩薩所行。具足成就無量功德。得深禪定諸通明慧。遊志七覺修心佛法。肉眼清徹靡不分了。天眼通達無量無限。法眼觀察究竟諸道。慧眼見真能度彼岸。佛眼具足覺了法性。以無礙智為人演說。等觀三界空無所有。志求佛法具諸辯才。除滅眾生煩惱之患。從如來生解法如如。善知集一作「習」滅音聲方便。不欣世語樂在正論。修諸善本志崇佛道。知一切法皆悉寂滅。生身煩惱二餘俱盡聞甚深法心不疑懼。常能修行其大悲者。深遠微妙靡不覆載。究竟一乘至于彼岸。決斷疑網慧由心出。於佛教法該羅無外。


智慧如大海。三昧如山王。慧光明淨超踰日月。清白之法具足圓滿。猶如雪山。照諸功德等一淨故。猶如大地。淨穢好惡無異心故。猶如淨水。洗除塵勞諸垢染故。猶如火王。燒滅一切煩惱薪故。猶如大風。行諸世界無障礙一作「閡」故。猶如虛空。於一切有無所著故。猶如蓮華。於諸世間無染汙一作「污」故。猶如大乘。運載群萌出生死故。猶如重雲。震大法雷覺未覺故。猶如大雨。雨甘露法潤眾生故。如金剛山。眾魔外道不能動故。如梵天王。於諸善法最上首故。如尼拘類樹。普覆一切故。如優曇鉢華。希有難遇故。如金翅鳥。威伏外道故。如眾遊禽。無所藏積故。猶如牛王。無能勝故。猶如象王。善調伏故。如師子王。無所畏故。曠若虛空。大慈等故。摧滅嫉心不忌一作「望」勝故。專樂求法心無猒一作「厭」足。常欲廣說志無疲倦。擊法鼓。建法幢。曜慧日。除癡闇。修六和敬。常行法施。志勇精進心不退弱。為世燈明最勝福田。常為師導等無憎愛。唯樂正道無餘欣戚一作「慼」。拔諸欲刺以安群生。功慧一作「德」殊勝莫不尊敬。滅三垢障遊諸神通。因力緣力。意力願力。方便之力。常力善力。定力慧力。多聞之力。施戒忍辱。精進禪定。智慧之力。正念止觀諸通明力。如法調伏諸眾生力。如是等力一切具足。身色相好功德辯才。具足莊嚴無與等者。恭敬供養無量諸佛。常為諸佛所共稱歎。究竟菩薩諸波羅蜜。修空無相無願三昧不生不滅諸三昧門。遠離聲聞緣覺之地。阿難。彼諸菩薩。成就如是無量功德。我但為汝畧一作「略」言之耳。若廣說者。百千萬劫不能窮盡。


佛告彌勒菩薩、諸天人等：無量壽國聲聞菩薩，功德智慧不可稱說。又其國土。微妙、安樂、清淨若此。何不力為善，念道之自然。著於無上下，洞達無邊際。宜各勤精進，努力自求之。必得超絕去，往生安樂一作「養」國。橫截五惡道一作「趣」，惡道一作「趣」自然閉。昇道無窮極，易往而無人。其國不逆違，自然之所牽。何不棄世事，勤行求道德。可得一作「獲」極長生，壽樂無有極。然世人薄俗，共諍不急之事。於此劇惡極苦之中，勤身營務，以自給濟。無尊無卑，無貧無富。少長男女，共憂錢財。有無同然，憂思適等，屏營愁苦。累念積慮，為心走使，無有安時。有田憂田，有宅憂宅。牛馬、六畜、奴婢、錢財、衣食、什物，復共憂之。重思累息，憂念愁怖。橫為非常，水火盜賊，怨家債主。焚漂劫奪，消散磨滅。憂毒忪忪，無有解時。結憤心中，不離憂惱。心堅意固，適無縱捨。或坐摧碎，身亡命終。棄捐之去，莫誰隨者。尊貴豪富，亦有斯患。憂懼萬端，勤苦若此。結眾寒熱，與痛共居一作「俱」。貧窮下劣，困乏常無。無田亦憂欲有田，無宅亦憂欲有宅。無牛馬、六畜、奴婢、錢財、衣食、什物，亦憂欲有之。適有一復少一，有是少是。思有齊等，適欲具有便復糜散。如是憂苦，當復求索。不能時得，思想無益。身心俱勞，坐起不安。憂念相隨，勤苦若此。亦結眾寒熱，與痛共俱。或時坐之終身天一作「夭」命。不肯為善行道進德，壽終身死當獨遠去。有所趣向，善惡之道，莫能知者。世間人民，父子、兄弟、夫婦、家室、中外、親屬。當相敬愛，無相憎嫉。有無相通，無得貪惜。言色常和，莫相違戾。或時心諍，有所恚怒。今世恨意，微相憎嫉。後世轉劇，至成大怨。所以者何。世間之事，更相患害。雖不即時，應急想一作「相」破。然含毒畜怒，結憤精神。自然剋識，不得相離。皆當對生，更相報復。人在世間愛欲之中，獨生獨死，獨去獨來。當行至趣，苦樂之地。身自當之，無有代者。善惡變化，殃福異處。宿豫嚴待，當獨趣入。遠到他所，莫能見者。善惡自然，追行所生。窈窈冥冥，別離久長。道路不同，會見無期。甚難甚難今一作「復」得相值。何不棄眾事，各遇一作「曼」強健時。努力勵一作「勤」修善，精進願度世。可得極長生，如何不求道。安所須待欲何樂乎。如是世人，不信作善得善，為道得道。不信人死更生，惠施得福。善惡之事，都不信之。謂之不然，終無有是。但坐此故，且自見之。更相瞻視，先後同然。轉相承受父餘教令。先人祖父，素不為善，不識道德。身愚神闇，心塞意閉。死生之趣，善惡之道。自不能見，無有語者。吉凶禍福，競各作之。無一恠一作「怪」也。生死常道，轉相嗣立。或父哭子，或子哭父。兄弟夫婦，更相哭泣。顛倒上下，無常根本。皆當過去，不可常保。教語開導，信之者少。是以生死流轉，無有休止。如此之人。蒙一作「曚」冥抵突，不信經法。心無遠慮，各欲快意。癡惑於愛欲，不達於道德，迷没一作「沒」於瞋怒，貪狼於財色。坐之不得道。當更惡趣苦。生死無窮已。哀哉甚可傷。或時室家、父子、兄弟、夫婦，一死一生，更相哀愍。恩愛思慕憂念結縛。心意痛著迭相顧戀。窮日卒歲無有解已。教語道德，心不開明。思想恩好，不離情欲。昏蒙闇一作「惛曚閉」塞，愚惑所覆。不能深思熟計，心自端正一作「政」，專精行道，決斷世事。便旋至竟，年壽終盡，不能得道，無可奈何。緫一作「總」猥憒擾，皆貪愛欲。惑道者眾，悟之者少一作「寡」。世間怱怱，無可聊賴。尊卑上下，貧富貴賤，勤苦怱務，各懷殺毒。惡氣窈冥，為妄興事。違逆天地，不從人心。自然非惡，先隨與之。恣聽所為，待其罪極。其壽未終盡，便頓奪之下入惡道。累世勤一作「懟」苦，展轉其中。數千億劫，無有出期。痛不可言，甚可哀愍。


佛告彌勒菩薩、諸天人等：我今語汝世間之事。人用是故坐不得道。當熟思計，遠離眾惡。擇其善者，勤而行之。愛欲榮華，不可常保。皆當別離，無可樂者。遇一作「曼」佛在世，當勤精進。其有至願生安樂國者。可得智慧明達，功德殊勝。勿得隨心所欲。虧負經戒，在人後也。儻有疑意，不解經者。可具問佛，當為說之。


彌勒菩薩長跪白言：佛威神尊重。所說快善。聽佛經者，貫心思之。世人實爾，如佛所言。今佛慈愍顯示大道。耳目開明長得度脫。聞佛所說，莫不歡喜。諸天人民蝡一作「蠕」動之類。皆蒙慈恩解脫憂苦。佛語教戒一作「誡」，甚深甚善。智慧明見八方上下去來今事莫不究暢。今我眾等。所以蒙得度脫。皆佛前世求道之時謙苦所致。恩德普覆，福禄一作「祿」巍巍。光明徹照，達空無極。聞一作「開」入泥洹。教授典攬威制消化。感動十方，無窮無極。佛為法王，尊超眾聖。普為一切天人之師。隨心所願，皆令得道。今得值佛。復聞無量壽聲。靡不歡喜。心得開明。


佛告彌勒：汝言是也。若有慈敬於佛者，實為大善。天下久久，乃復有佛。今我於此世作佛，演說經法，宣布道教。斷諸疑網，拔愛欲之本，杜眾惡之源。遊步三界，無所罣礙一作「拘閡」。典攬智慧，眾道之要。執持綱維，昭然分明。開示五趣，度未度者。決正生死，泥洹之道。彌勒當知，汝從無數劫來，修菩薩行，欲度眾生，其已久遠。從汝得道，至于泥洹，不可稱數。汝及十方諸天人民一切四眾，永劫已來，展轉五道，憂畏勤苦，不可具言。乃至今世，生死不絕，與佛相值，聽受經法。又復得聞無量壽佛。快哉甚善，吾助爾喜。汝今亦可自猒一作「厭」生、死、老、病痛苦，惡露不淨，無可樂者。宜自決斷，端身正行，益作諸善。修己潔淨一作「體」，洗除心垢。言行忠信，表裏相應。人能自度，轉相拯濟。精明求願，積累善本。雖一世勤苦須臾之間，後生無量壽佛國，快樂無極。長與道德合明，永拔生死根本，無復貪恚愚癡苦惱之患。欲壽一劫、百劫、千億萬劫。自在隨意，皆可得之。無為自然，次於泥洹之道。汝等宜各精進，求心所願。無得疑惑、中悔，自為過咎。生彼邊地，七寶宮殿，五百歲中受諸厄也。


彌勒白言一作「佛」：受佛重誨，專精修學，如教奉行，不敢有疑。


佛告彌勒：汝等能於此世，端心正意，不作眾惡，甚為至德，十方世界最無倫匹。所以者何？諸佛國土天人之類。自然作善，不大為惡，易可開化。今我於此世間作佛，處於五惡、五痛、五燒之中，為最劇苦。教化群生，令捨五惡，令去五痛，令離五燒，降化其意。令持五善，獲其福德，度世長壽泥洹之道。佛言：何等為五惡？何等五痛？何等五燒？何等消化五惡，令持五善，獲其福德，度世長壽泥洹之道？


其一惡者。諸天人民蝡一作「蠕」動之類。欲為眾惡，莫不皆然。強者伏弱，轉相剋賊。殘害殺戮，迭相吞噬。不知修善，惡逆無道。後受殃罰，自然趣向。神明記識，犯者不赦。故有貧窮、下賤、乞丐一作「匃」、孤獨、聾盲、瘖瘂一作「啞」、愚癡、弊一作「憋」惡。至有尫狂、不逮之屬。又有尊貴、豪富、髙才、明達。皆由宿世慈孝，修善積德所致。世有常道王法牢獄。不肯畏慎。為惡入罪受其殃罰。求望解脫難得勉一作「免」出。世間有此目前現事。壽終後世，尤深尤劇。入其幽冥，轉生受身。譬如王法，痛苦極刑。故有自然三塗無量苦惱。轉貿其身。改形易道。所受壽命，或長或短。魂神精識，自然趣之。當獨值向，相從共生，更相報復，無有止已。殃惡未盡，不得相離。展轉其中，無有出期。難得解脫，痛不可言。天地之間，自然有是。雖不即時，卒暴應至，善惡之道，會當歸之。是為一大惡，一痛，一燒。勤苦如是。譬如大火焚燒人身。人能於中一心制意，端身正行，獨作諸善，不為眾惡者，身獨度脫，獲其福德，度世上天泥洹之道。是為一大善也。


佛言：其二惡者。世間人民，父子、兄弟、室家、夫婦。都無義理，不順法度。奢婬憍縱，各欲快意。任心自恣，更相欺惑。心口各異，言念無實。佞諂不忠。巧言諛媚。嫉賢謗善。陷入怨枉。主上不明，任用臣下。臣下自在，機僞一作「偽」多端。踐度能行，知其形勢。在位不正，為其所欺。妄損忠良，不當天心。臣欺其君。子欺其父。兄弟、夫婦。中外知識。更相欺誑。各懷貪欲、瞋恚、愚癡。欲自厚己。欲貪多有。尊卑上下，心俱同然。破家亡身，不顧前後。親屬內外，坐之滅族。或時室家知識、鄉黨市里、愚民野人，轉共從事。更相利一作「剝」害。忿成怨結。富有慳惜，不肯施與。愛保貪重，心勞身苦。如是至竟，無所恃怙。獨來獨去，無一隨者。善惡禍福，追命所生。或在樂處。或入苦毒。然後乃悔，當復何及。世間人民。心愚少智。見善憎謗，不思慕及。但欲為惡，妄作非法。常懷盜心，悕望他利。消散磨盡，而復求索。邪心不正，懼人有色。不豫思計，事至乃悔。今世現有王法牢獄。隨罪趣向受其殃罰。因其前世不信道德，不修善本。今復為惡天神剋識別其名籍。壽終神逝下入惡道。故有自然三塗無量苦惱。展轉其中。世世累劫，無有出期。難得解脫，痛不可言。是為二大惡，二痛，二燒。勤苦如是。譬如大火焚燒人身。人能於中一心制意，端身正行，獨作諸善，不為眾惡者，身獨度脫，獲其福德，度世上天泥洹之道。是為二大善也。


佛言：其三惡者。世間人民。相因寄生。共居天地之間。處年壽命無能幾何。上有賢明、長者、尊貴、豪富。下有貧窮、斯一作「廝」賤、尫劣、愚夫。中有不善之人。常懷邪惡。但念婬泆一作「妷」。煩滿胷一作「胸」中。愛欲交亂，坐起不安。貪意守惜，但欲唐得。眄睞細色，邪態外逸。自妻猒一作「厭」憎，私妄出入。費損家財，事為非法。交結聚會，興師相伐。攻劫殺戮，強奪無一作「不」道。惡心在外，不自修業。盜竊趣得，欲擊成事。恐勢迫脅，歸給妻子。恣心快意，極身作樂。或於親屬，不避尊卑。家室中外，患而苦之。亦復不畏王法禁令。如是之惡著於人鬼。日月照見神明記識。故有自然三塗無量苦惱。展轉其中。世世累劫，無有出期。難得解脫，痛不可言。是為三大惡，三痛，三燒。勤苦如是。譬如大火焚燒人身。人能於中一心制意，端身正行，獨作諸善，不為眾惡者，身獨度脫，獲其福德，度世上天泥洹之道。是為三大善也。


佛言：其四惡者。世間人民不念修善。轉相教令共為眾惡。兩舌、惡口、妄言、綺語。讒賊鬪亂，憎嫉善人，敗壞賢明，於傍快喜。不孝二親，輕慢師長。朋友無信，難得誠實。尊貴自大，謂己一作「已」有道。橫行威勢，侵易於人。不能自知，為惡無耻一作「恥」。自以強健，欲人敬難。不畏天地、神明、日月。不肯作善。難可降化。自用偃蹇，謂可常爾。無所憂懼，常懷憍慢。如是眾惡天神記識。賴其前世頗作福德。小善扶接營護助之。今世為惡，福德盡滅。諸善神鬼各去離之。身獨空立，無所復依。壽命終盡，諸惡所歸。自然迫促，共趣奪之。又其名籍，記在神明。殃咎牽引。當往趣向。罪報自然無從捨離。但得前行，入於火鑊。身心摧碎，精神痛苦。當斯之時，悔復何及。天道冏一作「自」然不得蹉跌。故有自然三塗無量苦惱。展轉其中。世世累劫，無有出期。難得解脫，痛不可言。是為四大惡，四痛，四燒。勤苦如是。譬如大火焚燒人身。人能於中一心制意，端身正行，獨作諸善，不為眾惡，身獨度脫，獲其福德，度世上天泥洹之道。是為四大善也。


佛言：其五惡者。世間人民。徙倚懈惰，不肯作善治身修業。家室眷屬飢寒困苦。父母教誨。瞋目怒應一作「譍」。言令不和。違戾反逆，譬如怨家。不如無子。取與無節。眾共患猒一作「厭」。負恩違義。無有報償之心。貧窮困乏，不能復得。辜較縱奪，放恣遊散。串數唐得，用自賑給。躭一作「耽」酒嗜美。飲食無度。肆心蕩逸。魯扈抵突。不識人情。強欲抑制。見人有善。妬一作「憎」嫉惡之。無義無禮。無所顧難一作「錄」。自用職當不可諫曉。六親眷屬所資有無。不能憂念。不惟父母之恩。不存師友之義。心常念惡。口常言惡。身常行惡。曾無一善。不信先聖諸佛經法。不信行道可得度世。不信死後神明更生。不信作善得善，為惡得惡。欲殺真人闘一作「鬪」亂眾僧。欲害父母兄弟眷屬。六親憎惡願令其死。如是世人心意俱然。愚癡蒙一作「曚」昧。而自以智慧。不知生所從來死所趣向。不仁不順。惡逆一作「逆惡」天地。而於其中。悕望僥倖。欲求長生。會當歸死。慈心教誨令其念善。開示生死、善惡之趣，自然有是。而不肯信之。苦心與語，無益其人。心中閉塞，意不開解。大命將終，悔懼交至。不豫修善。臨窮方悔。悔之於後，將何及乎。天地之間，五道分明。恢廓窈冥，浩浩茫茫，善惡報應，禍福相承。身自當之，無誰代者。數之自然，應期一作「其」所行。殃咎追命，無得縱捨。善人行善，從樂入樂，從明入明。惡人行惡，從苦入苦，從冥入冥。誰能知者？獨佛知耳。教語開示，信用者少。生死不休，惡道不絕。如是世人，難可具盡。故有自然三塗無量苦惱。展轉其中。世世累劫，無有出期。難得解脫，痛不可言。是為五大惡，五痛，五燒。勤苦如是。譬如大火焚燒人身。人能於中一心制意，端身正念，言行相副，所作至誠，所語如語，心口不轉，獨作諸善，不為眾惡者，身獨度脫，獲其福德，度世上天泥洹之道。是為五大善也。


佛告彌勒：吾語汝等，是世五惡勤苦若此。五痛五燒展轉相生。但作眾惡不修善本。皆悉自然入諸惡趣。或其今世先被殃病，求死不得，求生不得。罪惡所招，示眾見之。身死隨行，入三惡道。苦毒無量，自相燋然。至其久後，共作怨結。從小微起，遂成大惡。皆由貪著財色，不能施惠一作「慧」。癡欲所迫，隨心思想。煩惱結縛，無有解已。厚己諍利，無所省録一作「錄」。富貴榮華，當時快意。不能忍辱，不務修善。威勢無幾，隨以磨滅。身坐一作「生」勞苦，久後大劇。天道施張，自然糺舉。綱維一作「紀」羅網，上下相應。煢煢一作「焭焭」忪忪，當入其中。古今有是，痛哉可傷。


佛語彌勒：世間如是，佛皆哀之。以威神力摧滅眾惡。悉令就善棄捐所思。奉持經戒，受行道法，無所違失。終得度世，泥洹之道。佛言。汝今諸天人民及後世人。得佛經語，當熟思之。能於其中端心正行。主上為善，率化其下。轉相勑一作「勅」令，各自端守。尊聖敬善，仁慈愽一作「博」愛。佛語教誨，無敢虧負。當求度世，拔斷生死眾惡之本。當一作「永」離三塗無量憂怖一作「畏」苦痛之道。汝等於是廣植一作「殖」德本。布恩施惠一作「慧」，勿犯道禁。忍辱精進，一心智慧。轉相教化。為德立善，正心正意。齋戒清淨一日一夜。勝在無量壽國為善百歲。所以者何。彼佛國土無為自然。皆積眾善無毛髮之惡。於此修善十日十夜。勝於他方諸佛國中為善千歲。所以者何。他方佛國，為善者多，為惡者少。福德自然，無造惡之地。唯此間多惡，無有自然。勤苦求欲，轉相欺殆。心勞形困，飲苦食毒。如是惡一作「怱」務，未甞寧息。吾哀汝等天人之類。苦心誨喻，教令修善。隨宜一作「器」開導，授與經法。莫不承用。在意所願，皆令得道。佛所遊履。國邑丘聚。靡不蒙化。天下和順。日月清明。風雨以時。災厲不起。國豐民安。兵戈無用。崇德興仁。務修禮讓。


佛言。我哀愍汝等諸天人民。甚於父母念子。今吾於此世作佛。降化五惡，消除五痛，絕滅五燒。以善攻惡，拔生死之苦。令獲五德，升一作「昇」無為之安。吾去世後，經道漸滅。人民諂僞一作「偽」，復為眾惡。五燒五痛，還如前法。久後轉劇，不可悉說。我但為汝略言之耳。


佛告彌勒。汝等各善思之，轉相教誡，如佛經法，無得犯也。


於是彌勒菩薩合掌白言。佛所說甚善，世人實爾。如來普慈哀愍，悉令度脫。受佛重誨，不敢違失。


佛告阿難：汝起更整衣服合掌恭敬。禮無量壽佛。十方國土諸佛如來。常共稱揚讃一作「讚」歎彼佛無著無礙一作「閡」。於是阿難起整衣服。正身西面一作「向」。恭敬合掌，五體投地。禮無量壽佛。白言世尊。願見彼佛安樂國土及諸菩薩聲聞大眾。說是語已。即時無量壽佛。放大光明。普照一切諸佛世界。金剛圍山、須彌山王、大小諸山，一切所有皆同一色。譬如劫水彌滿世界。其中萬物沉没一作「沈沒」不現。滉瀁浩汗，唯見大水。彼佛光明亦復如是。聲聞菩薩一切光明皆悉隱蔽。唯見佛光明耀顯赫。爾時阿難即見無量壽佛。威德巍巍，如須彌山王。髙出一切諸世界上。相好光明，靡不照耀。此會四眾一時悉見。彼見此土亦復如是。


爾時佛告阿難及慈氏菩薩：汝見彼國。從地已上至淨居天。其中所有微妙嚴淨。自然之物為悉見不。阿難對曰。唯然已見。汝寧復聞無量壽佛大音宣布一切世界化眾生不。阿難對曰。唯然已聞。彼國人民。乘百千由旬七寶宮殿無所障礙一作「閡」。遍至十方供養諸佛。汝復見不。對曰已見。彼國人民有胎生者。汝復見不。對曰已見。其胎生者所處宮殿。或百由旬或五百由旬。各於其中受諸快樂。如忉利天上，亦皆自然。爾時慈氏菩薩白佛言。世尊。何因何緣。彼國人民胎生化生。


佛告慈氏。若有眾生。以疑惑心修諸功德。願生彼國。不了佛智、不思議智、不可稱智、大乘廣智、無等無倫最上勝智，於此諸智疑惑不信。然猶信罪福，修習善本，願生其國。此諸眾生生彼宮殿。壽五百歲。常不見佛不聞經法。不見菩薩聲聞聖眾。是故於彼國土，謂之胎生。若有眾生。明信佛智乃至勝智。作諸功德信心迴向。此諸眾生於七寶華中自然化生，跏一作「加」趺而坐。須臾之頃，身相、光明、智慧、功德，如諸菩薩具足成就。復次慈氏。他方諸大菩薩。發心欲見無量壽佛。恭敬供養及諸菩薩聲聞之眾。彼菩薩等。命終得生無量壽國。於七寶華中自然化生。彌勒當知。彼化生者智慧勝故。其胎生者皆無智慧。於五百歲中。常不見佛不聞經法。不見菩薩諸聲聞眾。無由供養於佛。不知菩薩法式。不得修習功德。當知此人。宿世之時。無有智慧疑惑所致。


佛告彌勒：譬如轉輪聖王，有七寶牢獄，種種莊嚴一作「別有宮室，七寶莊飾」。張設牀一作「床」帳，懸諸繒蓋一作「幡」。若有諸小王子。得罪於王，輒內彼獄一作「宮」中。繫以金鎻一作「鎖」。供養一作「給」、飯一作「飲」食、衣服、牀一作「床」蓐、華香、妓一作「伎」樂，如轉輪王，無所乏少。於意云何。此諸王子寧樂彼處不？


對曰：不也。但種種方便。求諸大力欲自勉出。


佛告彌勒：此諸眾生亦復如是。以疑惑佛智故生彼七寶宮殿。無有刑一作「形」罰，乃至一念惡事。但於五百歲中，不見三寶。不得供養，修諸善本。以此為苦。雖有餘樂，猶不樂彼處。若此眾生識其本罪。深自悔責，求離彼處。即得如意。往詣無量壽佛所。恭敬供養。亦得遍至無量無數諸餘佛一作「如來」所。修諸功德。彌勒當知。其有菩薩生疑惑者，為失大利。是故應當明信諸佛無上智慧。


彌勒菩薩白佛言：世尊。於此世界有幾所不退菩薩，生彼佛國？


佛告彌勒：於此世界有六十七億不退菩薩，往生彼國。一一菩薩，已曾供養無數諸佛。次如彌勒者也，諸小行菩薩及修習少功德者，不可稱計，皆當往生。


佛告彌勒：不但我剎諸菩薩等往生彼國。他方佛土亦復如是。其第一佛名曰遠照。彼有百八十億菩薩。皆當往生。其第二佛名曰寶藏。彼有九十億菩薩。皆當往生。其第三佛名曰無量音。彼有二百二十億菩薩。皆當往生。其第四佛名曰甘露味。彼有二百五十億菩薩。皆當往生。其第五佛名曰龍勝。彼有十四億菩薩。皆當往生。其第六佛名曰勝力。彼有萬四千菩薩。皆當往生。其第七佛名曰師子。彼有五百億菩薩。皆當往生。其第八佛名曰離垢光。彼有八十億菩薩。皆當往生。其第九佛名曰德首。彼有六十億菩薩。皆當往生。其第十佛名曰妙德山。彼有六十億菩薩。皆當往生。其第十一佛名曰人王。彼有十億菩薩。皆當往生。其第十二佛名曰無上華。彼有無數不可稱計諸菩薩眾。皆不退轉。智慧勇猛。已曾供養無量諸佛。於七日中即能攝取百千億劫大士所修堅固之法。斯等菩薩皆當往生。其第十三佛名曰無畏。彼有七百九十億大菩薩眾。諸小菩薩及比丘等不可稱計。皆當往生。佛語彌勒。不但此十四佛國中諸菩薩等當往生也。十方世界無量佛國。其往生者亦復如是甚多無數。我但說十方諸佛名號，及菩薩比丘生彼國者。晝夜一劫，尚未能盡一作「竟」。我今為汝略說之耳。


佛告一作「語」彌勒：其有得聞彼佛名號。歡喜踊躍乃至一念。當知此人為得大利。則是具足無上功德。是故彌勒。設有大火充滿三千大千世界。要當過此。聞是經法。歡喜信樂。受持讀誦。如說修行。所以者何。多有菩薩。欲聞此經而不能得。若有眾生聞此經者。於無上道終不退轉。是故應當專心信受持誦說行。吾今為諸眾生說此經法。令見無量壽佛及其國土一切所有。所當為者皆可求之。無得以我滅度之後復生疑惑。當來之世經道滅盡。我以慈悲哀愍。特留此經止住百歲。其有眾生值斯經者。隨意所願皆可得度。


佛語彌勒：如來興世難值難見。諸佛經道難得難聞。菩薩勝法諸波羅蜜。得聞亦難。遇善知識聞法能行。此亦為難。若聞斯經信樂受持。難中之難無過此難。是故我法如是作如是說如是教。應當信順如法修行。


爾時世尊說此經法無量眾生皆發無上正覺之心。萬二千那由他人得清淨法眼。二十二億諸天人民得阿那含果一作「一無此字」。八十萬比丘漏盡意解。四十億菩薩得不退轉。以弘誓功德而自莊嚴。於將來世當成正覺。爾時三千大千世界六種震動。大光普照十方國土。百千音樂自然而作。無量妙華芬芬而降。佛說經已。彌勒菩薩及十方來諸菩薩眾。長老阿難，諸大聲聞，一切大眾，聞佛所說，靡不歡喜。

